എന്ഡോസള്ഫാന്: ഇരകളോട് സര്ക്കാര് നീതി കാണിക്കണമെന്ന് ദയാബായി കാസര്കോട്: എന്ഡോസള്ഫാന് ഇരകളോട് സര്ക്കാര് നീതി കാണിക്കണമെന്ന് സാമൂഹ്യ പ്രവര്ത്തക ദയാബായി ആവശ്യപ്പെട്ടു. എന്ഡോസള്ഫാന് പീഡിത ജനകീയ മുന്നണി കാസര്ഗോഡ് കളക്ടേറ്റിന് മുന്നില് സംഘടിപ്പിച്ച മനുഷ്യ മതില് ഉദ്ഘാടനം ചെയ്തു സംസാരിക്കുകയായിരുന്നു ദയാബായി. എന്ഡോസള്ഫാന് ദുരിത ബാധിതരുടെ ക്ഷേമ പ്രവര്ത്തനങ്ങള് ഏകോപിപ്പിക്കുന്നതിന് രണ്ട് മാസത്തിലൊരിക്കല് നടക്കേണ്ടതായ സെല് യോഗം 11 മാസമായിട്ടും ചേര്ന്നിട്ടില്ല. സെല് യോഗം നടത്തുക, കാസര്ഗോഡ് ജില്ലാശുപത്രിയിലും ജനറല് ഹോസ്പിറ്റലിലും ന്യൂറോളജിസ്റ്റിന്റെ സേവനം ഉറപ്പാക്കുക തുടങ്ങിയ ആവശ്യങ്ങളുന്നയിച്ചായിരുന്നു മനുഷ്യമതില് സംഘടിപ്പിച്ചത്. ഇന്ത്യന് ഭരണഘടന അനുശാസിക്കുന്ന അവകാശങ്ങള് എന്ഡോസള്ഫാന് ദുരിത ബാധിതര്ക്കും ബാധകമാണെന്നും ജനാധിപത്യ സര്ക്കാറുകള് അതേറ്റെടുത്ത് നടപ്പാക്കണമെന്നും ദയാബായി ആവശ്യപ്പെട്ടു. ആരോഗ്യത്തോടെ ജീവിക്കാനുള്ള ജനങ്ങളുടെ മൗലികമായ അവകാശങ്ങള് നിഷേധിക്കുന്നത് യാതൊരു കാരണത്താലും അംഗീകരിക്കാനാവില്ലായെന്നും അവര് കൂട്ടിച്ചേര്ത്തു. 2017ലെ സുപ്രീംകോടതി വിധിയനുസരിച്ച് ലഭിക്കേണ്ട ആജീവനാന്ത ചികിത്സയുടെ നഗ്നമായ ലംഘനമാണ് ഇവിടെ നടക്കുന്നതെന്ന് അവര് പറഞ്ഞു. മൂന്ന് മാസത്തിലൊരിക്കല് ചേര്ന്നിരുന്ന സെല്യോഗമാണ് കഴിഞ്ഞ പതിനൊന്ന് മാസമായിട്ടും നടക്കാത്തത്. സെല്യോഗം എത്രയും വേഗം പുനരാരംഭിക്കണമെന്നാണ് എന്ഡോസള്ഫാന് ഇരകളുടെ ആവശ്യം. സെല് യോഗങ്ങള് ഇല്ലാതാകുന്നതോടെ രോഗബാധിതരുടെ തുടര് ചികിത്സയുള്പ്പടെയുള്ള പ്രശ്നങ്ങള് കേള്ക്കുനുള്ള സംവിധാനമാണ് ഇല്ലാതാകുന്നത്. ഇത് ദുരിതബാധിതരുടെ പ്രശ്നങ്ങള് സങ്കീര്ണ്ണമാക്കുന്നുവെന്നും സമരസമിതി ചൂണ്ടിക്കാട്ടി. രോഗബാധിതരുടെ പ്രശ്നങ്ങളോട് സര്ക്കാര് ക്രിയാത്മകമായി ഇടപെടണമെന്നും സമരസമിതി ആവശ്യപ്പെട്ടു. കോറോണക്കാലമായിട്ടും നൂറ് കണക്കിന് ദുരിതബാധിതരുടെ കുടുംബാംഗങ്ങള് മനുഷ്യമതിലില് പങ്കെടുത്തു.